2018. gada Noteikumi Nr.

Rīgā (prot. Nr. .§)

**Nacionālā veselības dienesta konsultatīvās padomes nolikums**

Izdots saskaņā ar Veselības aprūpes

finansēšanas likuma 15.panta trešo daļu

**I. Vispārīgais jautājums**

1. Nacionālā veselības dienesta (turpmāk – Dienests) konsultatīvā padome (turpmāk – padome) ir konsultatīva institūcija, kuras mērķis ir veicināt valsts apmaksāto veselības aprūpes pakalpojumu pieejamību un kvalitāti, atbalstot Dienesta darbību veselības aprūpes finansēšanas jomā.

**II. Padomes funkcijas, uzdevumi un tiesības**

2. Padomei ir šādas funkcijas:

2.1. vērtēt valsts apmaksāto veselības aprūpes pakalpojumu nodrošināšanai piešķirtā finansējuma izlietojumu;

2.2. veicināt veselības aprūpes finansēšanas un veselības aprūpes finansējuma izlietojuma efektivitāti.

3. Padome veic Veselības aprūpes finansēšanas likumā noteiktos uzdevumus.

4. Padomei ir šādas tiesības:

4.1. atbilstoši kompetencei pieprasīt no Veselības ministrijas un citām valsts un pašvaldību iestādēm, kapitālsabiedrībām, biedrībām un nodibinājumiem padomes darbībai nepieciešamo informāciju;

4.2. uzaicināt piedalīties padomes sēdēs ekspertus ar padomdevēja tiesībām.

**III. Padomes sastāvs**

5. Padomes sastāvā ir Veselības aprūpes finansēšanas likumā minēto institūciju pārstāvji.

6. Padomes priekšsēdētājs ir veselības ministrs.

7. Padomes locekļu pilnvaru laiks ir trīs gadi.

8. Padomes locekļi atlīdzību par darbu padomē nesaņem.

**IV. Padomes darba organizācija un lēmumu pieņemšana**

9. Padomes priekšsēdētājs, bet viņa prombūtnes gadījumā – padomes priekšsēdētāja vietnieks, kuru ievēlē padome no padomes locekļu vidus:

9.1. apstiprina padomes sēdes darba kārtību;

9.2. sasauc un vada padomes sēdes;

9.3. paraksta sēdes protokolu.

10. Padomes sēdes sasauc ne retāk kā reizi pusgadā. Padomes ārkārtas sēdi sasauc ne vēlāk kā trīs nedēļu laikā, ja to pieprasa vairāk nekā puse no padomes locekļiem.

11. Priekšlikumus par padomes sēdē izskatāmajiem jautājumiem un ar tiem saistītos dokumentus padomes locekļi rakstiski iesniedz padomes sekretariātā vismaz divas nedēļas pirms padomes sēdes.

12. Padome ir lemttiesīga, ja tās sēdē piedalās vairāk nekā puse no padomes locekļiem. Ja padomes loceklis nevar ierasties uz sēdi, viņa vietā ierodas attiecīgās institūcijas vai organizācijas pilnvarots pārstāvis.

13. Padomes sēdes ir atklātas, ja padome nelemj citādi.

14. Padome lēmumus pieņem ar klātesošo padomes locekļu vienkāršu balsu vairākumu, atklāti balsojot. Katram padomes loceklim ir viena balss. Ja balsu skaits sadalās vienādi, izšķirošā ir sēdes vadītāja balss. Padomes lēmumiem ir ieteikuma raksturs.

15. Padomes sēdes protokolē. Protokolā norāda darba kārtības jautājumus, sēdes dalībniekus un pieņemtos lēmumus. Protokolu ne vēlāk kā viena mēneša laikā paraksta sēdes vadītājs un padomes sekretārs. Protokolu nosūta visiem padomes locekļiem. Ja padomes loceklis nepiekrīt pieņemtajam lēmumam, viņam ir tiesības savu viedokli noformēt rakstiski un pievienot sēdes protokolam. Protokolu, ja sēde bija atklāta, pēc tā parakstīšanas, ievieto Veselības ministrijas un Nacionālā veselības dienesta tīmekļvietnēs.

16. Padomes darbu materiāltehniski nodrošina un padomes sekretariāta funkcijas pilda Nacionālais veselības dienests.

17. Padomes sekretariāts:

17.1. vismaz divas nedēļas pirms padomes sēdes paziņo sēdes darba kārtību, laiku un vietu visiem padomes locekļiem un ievieto informāciju Veselības ministrijas un Nacionālā veselības dienesta tīmekļvietnēs;

17.2. apkopo padomes locekļu priekšlikumus par padomes sēžu darba kārtībā iekļautajiem jautājumiem un sagatavo dokumentus izskatīšanai padomes sēdēs;

17.3. ne vēlāk kā nedēļu pirms padomes sēdes elektroniski nosūta padomes sēdes materiālus visiem padomes locekļiem;

17.4. nodrošina padomes sēžu norisi, sagatavo padomes sēdes darba kārtību un protokolē padomes sēdi.

17.5. sagatavo un divu nedēļu laikā pēc padomes sēdes elektroniski nosūta saskaņošanai padomes locekļiem padomes sēdes protokola projektu.

Ministru prezidents,

veselības ministra pienākumu izpildītājs Māris Kučinskis

Ministru prezidents,

veselības ministra pienākumu izpildītājs Māris Kučinskis

Iesniedzējs: Ministru prezidents,

veselības ministra pienākumu izpildītājs Māris Kučinskis

Vīza: Valsts sekretārs Aivars Lapiņš